text: Thesis I.
  ANno post imperium Consulare institutum nono, ut Livius, decimo, ut alii volunt, primus Romae Dictator creatus est, summâ ei potestate tributâ. Ut enim paullò ante perpetuum illud unius regium imperium merito Romani damnaverant, ita, cum expediendae Reipub. impar nunc esset Consulum auctoritas, ut unus, sed Dictatoris nomine, & ad tempus, omnia sub imperium acciperet, egregio consilio instituêre. Et, profecto, haud ulla unquam, quaecunque tandem illa sit, Respub. non necesse habet uni subinde permittere vim liberrimae dominationis, cum identidem ea sese offerant negotia, quae unius demum arbitrio possunt expediri. Neque ulla est, quae non suppeditet exempla.